MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 2223/96 for så vidt angår anvendelsen af ENS 95 ved fastsættelsen af medlemsstaternes bidrag til de momsbaserede egne indtægter

1. Baggrund

Fremsendelse af forslaget til Europa-Parlamentet og Rådet (KOM(2000)583, COD 2000/0241) 20. september 2000

Europa-Parlamentets udtalelse ved førstebehandlingen: 3. april 2001

Vedtagelse af Rådets fælles holdning: 16. juli 2001

2. formålet med kommissions forslag

Ved forordning 2223/96 indførtes det nye europæiske national- og regionalregnskabssystem (ENS 95). Ifølge denne forordning anvendes ENS 95 dog ikke til budgetformål og i forbindelse med egne indtægter. Så længe afgørelsen om egne indtægter 94/728/EF er i kraft, anvendes den tidligere udgave af ENS (ENS 79).

Et af budgetformålene er den justering af momsindtægterne, der skal foretages ved beregningen af medlemsstaternes bidrag til EU-budgettets momsbaserede egne indtægter. Justeringen er nødvendig for at tage højde for, at der ikke findes noget harmoniseret momsgrundlag, eftersom medlemsstaterne selv kan fastsætte deres afgiftssatser og tilpasse omfanget af beskattede varer og tjenesteydelser til nationale behov.

Da medlemsstaterne begyndte at anvende ENS 95 til opstilling af nationalregnskaberne, opstod den situation, at ENS 79-data ikke længere forelå eller kun kunne tilvejebringes med uforholdsmæssigt store omkostninger, og under alle omstændigheder ville de være af dårligere kvalitet. Endvidere fastslog Kommissionens tjenestegrene, at anvendelsen af ENS 95 til dette formål ikke ville få indflydelse på størrelsen af medlemsstaternes bidrag (dette fremgår af Europa-Parlamentets første - og acceptable - ændringsforslag), og at Kommissionen ligeledes ville kunne foretage en effektiv kontrol af medlemsstaternes momsangivelser på grundlag af ENS 95.

Hensigten med Kommissionens forslag er blot at ændre den relevante bestemmelse i forordning 2223/96, således at det bliver muligt at anvende de nye og bedre ENS 95-data.

I mellemtiden er der blevet vedtaget en ny afgørelse om egne indtægter, 2000/597/EF, som træder i kraft den 1. Januar 2002, såfremt ratificeringen kan afsluttes i rette tid.

3. Kommentarer til den fælles holdning

3.1 Generelle bemærkninger

Ved førstebehandlingen foreslog Europa-Parlamentet tre ændringer, som kommenteres i Rådets fælles holdning. Ændring 1, som Kommissionen har accepteret, er blevet indføjet i den fælles holdning, mens ændring 2 og 3 ikke er blevet accepteret af hverken Kommissionen eller af Rådet i dets fælles holdning.

Ifølge ændring 2 skulle der indføres en ny betragtning, hvorefter Kommissionen skulle forelægge Europa-Parlamentet og Rådet en årsberetning om situationen med hensyn til opkrævning af de egne indtægter, de anslåede egne indtægter for det kommende regnskabsår og aktuelle spørgsmål om ordningen for de egne indtægter. Kommissionen er i princippet enig heri, da en stor del af disse oplysninger allerede foreligger, og Kommissionens tjenestegrene har således allerede været i kontakt med ordføreren, Jutta Haug, med henblik på at fastlægge beretningens form, indhold og forelæggelsestidspunkt. Dog er Kommissionen ligesom Rådet af den opfattelse, at en sådan rent teknisk forordning ikke bør anvendes til at lovgive om budgetanliggender. Retsgrundlaget for dette rent statistiske forslag er artikel 285, som forudsætter anvendelse af den fælles beslutningsprocedure og kvalificeret flertal i Rådet, mens budgetlovgivningen er forbeholdt Rådet og kræver enstemmighed.

Ifølge ændring 3 skulle der indføres endnu en betragtning: "Situationen med hensyn til opkrævningen af de egne indtægter og de anslåede egne indtægter for det kommende regnskabsår bør opføres som punkt på dagsordenen for trepartsmødet i medfør af den interinstitutionelle aftale af 6. maj 1999, bilag III, del B, punkt 4, afsnit 1". Kommissionen er ikke direkte berørt, men uanset hvilke argumenter, der kunne fremføres for eller imod, er den af den opfattelse, at dette ville være en væsentlig ændring af den eksisterende interinstitutionelle aftale, for så vidt angår den politiske forvaltning af budgettet. Af indlysende grunde bør en sådan ændring ikke indføres ved en rent teknisk forordning om statistik.

3.2 Europa-Parlamentets ændringsforslag ved førstebehandlingen

3.2.1 Accepteret af Kommissionen og indarbejdet i den fælles holdning

Ændring 1 indeholder forslag til en ny betragtning: "Anvendelsen af data baseret på det nye europæiske national- og regionalregnskabssystem (ENS 95) med henblik på beregning af de momsbaserede egne indtægter har ingen indvirkning på omfanget af de egne indtægter eller på den indbyrdes fordeling af medlemsstaternes bidrag". Kommissionen har på alle relevante parlaments- og rådsmøder erklæret, at den ligesom Rådet i dets fælles holdning accepterer denne tilføjelse. Kommissionen har ikke formelt forelagt et ændret udkast til den foreslåede forordning som følge af denne tilføjelse, eftersom den er ubetydelig sammenlignet med de to øvrige ændringsforslag.

3.2.2 Ændringsforslag accepteret af Kommissionen, men ikke indarbejdet i den fælles holdning (Kommissionens holdning hertil)

Ingen.

3.3 Nye bestemmelser indføjet af Rådet og Kommissionens holdning hertil

Ingen.

3.4 Problemer med udvalgsproceduren i forbindelse med vedtagelsen af den fælles holdning (og Kommissionens holdning hertil).

Ingen.

4. Konklusion

Kommissionen kan derfor i alle henseender tilslutte sig Rådets fælles holdning, som accepterer det første, men ikke det andet og tredje ændringsforslag.